### Beslutninger

Fremsendes til [adresse] og Beskæftigelsesudvalget til behandling i henhold til beslutning i byrådets møde den 1. februar 2023.

###

Beslutningsforslag fra SF

Der er efterhånden ikke nogen tvivl om, at inflationen rammer hårdt. Det kan mærkes på mange menneskers økonomi og på de mest basale ting i vores tilværelse. For nogle aarhusianere presser det også det, der grundlæggende er forudsætningen for et trygt liv. At vi kan varme vores hjem op, at vi har råd til fødevarer, at vi har råd til medicin samt julegaver til vores børn. Når man bliver så presset økonomisk, så kan det mærkes, og mange frygter for den næste regning, der lander i postkassen.

I SF [adresse] vil vi sikre mere tryghed i usikre tider. Det er nemlig altid de borgere, der har det sværest som rammes hårdest og først, når økonomien bliver presset. Derfor bliver vi nødt til at gå nye veje og lave løsninger, som gør hullerne i sikkerhedsnettet mindre og hjælper dem, der har det største behov.

Konkret foreslår SF følgende:

1) At vi midlertidigt forhøjer kommunens vejledende rådighedsbeløb ved ansøgninger om hjælp i særlige tilfælde. Rådighedsbeløbet svarer til det beløb, borgerne har til rest, når alle faste regninger er betalt. På den måde får de mennesker der er mest pressede lidt mere luft i økonomien i en tid, hvor alt bliver dyrere.

2) Herudover foreslår vi at kommunen giver økonomisk tilskud til julehjælp og at vi i byrådet samtidig opfordrer private og virksomheder til at bidrage ekstra i år. Vi ved, at rekordmange danskere i år vil have brug for julehjælpen. Det skal [adresse] tage medansvar for – ved at støtte julehjælpen økonomisk. Mange børn bliver ramt af den økonomiske krise. Vi vil som kommune gerne sikre, at så mange familier som muligt får en god jul.

3) Sidst vil vi også bede om, at magistratsafdelingerne, særligt Sociale Forhold og Beskæftigelse, beskriver, hvordan der samarbejdes med private og civilsamfundsorganisationer om at hjælpe de borgere, der er hårdest ramt af de stigende priser. Det bedes også skitseret, hvordan samarbejdet kan opprioriteres.

4) Vi foreslår at de ekstra udgifter, som forslagene medfører finansieres af kommunekassen og indarbejdes i budgetindstillingen for 2024.

Stillet af Bo Jensen, Gunhild Mikkelsen, Viola Kristensen og Tommy Schou (ordfører på sagen)

INDSTILLING FRA MAGISTRATSAFDELINGEN FOR SOCIALE FORHOLD OG BESKÆFTIGELSE

Svar på forslag fra SF om øget julehjælp til de hårdest ramte af prisstigninger

### Resume

Den 1. december 2022 behandlede byrådet forslag fra SF om ”Øget julehjælp til de aarhusianere, der er hårdest ramt af prisstigninger”. Forslaget blev sendt til behandling i Sociale Forhold og Beskæftigelse. [adresse] vejledende rådighedsbeløb er højt sammenlignet med de øvrige 6- byer og rådighedsbeløbet er pristalsreguleret med 10% pr. 1. januar 2023, så der er taget højde for inflationen i det nuværende vejledende rådighedsbeløb. Hvis kommunens vejledende rådighedsbeløb midlertidigt forhøjes med yderligere 10% i et år, vil det medføre forventede ikkefinansierede merudgifter på 3,45 mio. Derfor foreslår Sociale Forhold og Beskæftigelse, at det vejledende rådighedsbeløb ikke øges yderligere.

I forhold til at give økonomisk tilskud til julehjælp må kommunen ikke udbetale julehjælp til borgere uden at følge lovgivningen om økonomisk hjælp i særlige tilfælde. Der er allerede et godt samarbejde med private og civil-samfundsorganisationer om at hjælpe de borgere, der er hårdest ramt af de stigende priser, og der arbejdes løbende med at styrke samarbejdet. Sociale Forhold og Beskæftigelse foreslår, at samarbejdet fastholdes og fortsat styrkes.

### Beslutningspunkter

Det indstilles:

At 1) Det vejledende rådighedsbeløb ikke hæves ud over den almindelige prisfremskrivning.

At 2) Den økonomiske ramme for uddeling af §18 frivillighedsmidler hæves midlertidigt med 500.000 kr. i 2023 via en intern omprioritering i Sociale Forhold og Beskæftigelse

At 3) Sociale Forhold og Beskæftigelse fortsat har særligt fokus på udsatte familier og økonomisk trængte borgere i de samarbejder, forvaltningen har med frivillighedsorganisationerne og de andre magistratsafdelinger.

### Borgmesterens Afdelings påtegning

Fremsendes til Magistraten.

Borgmesterens Afdeling har ingen bemærkninger til indstillingen.

### Sagsforløb

Udvalg: [adresse]

Dato: 01-12-2022

Asta Nørgaard: 15

Fremsendes til Magistratsafdelingen for Sociale Forhold og Beskæftigelse med henblik på udarbejdelse af en indstilling, jf. byrådets vedtagelse i mødet den 1. december 2022 om magistratsbehandling af forslaget.

Sagen bedes tilbagesendt byrådet via Magistraten.

Sagen drøftes sideløbende i [adresse] og Beskæftigelsesudvalget.

Udvalg: Magistraten

Dato: 16-01-2023

Asta Nørgaard:

Fremsendes til [adresse] med bemærkning, at Magistraten i mødet den 16. januar 2023 anbefaler, at byrådet tiltræder Magistratsafdelingen for Sociale Forhold og Beskæftigelses indstilling 6. januar 2023.

Det belyses til byrådsbehandlingen hvor mange, der får udbetalt rådighedsbeløb.

Vigtigheden af at udgiftskrævende initiativer bliver i afklaret i forligskredsen, blev understreget.

Der udarbejdes notat om likviditetssituationen.